LidanRubinov/Halacha-QA huggingface dataset:
שאלה: תיקון כתובה לאחר שינוי שם: בהיותי בת 16 שינתי את שמי מעינת לענת. כאשר נישאתי שמי היה בת.ז ענת. לאחר מספר שנות נישואין החלטתי בעצת רב לחזור לשמי שהוא עינת (הוספתי את ה י לשם). האם עליי לתקן את הכתובה ולהוסיף את האות י לשמי?
תשובה: מעיקר הדין הכתובה שלך כשרה, מכיוון שכאשר בעלך התחייב לך את הכתובה זה היה שמך, וההתחייבות נעשתה כדין, ואילו שטר הכתובה שקיים הרי הוא רק לראיה, וגם הוא לא נפסל, אלא שיצטרכו להביא ראיה בעתיד שכך היה שמך בעבר. אכן לכתחילה כדאי לפנות לבית הדין הרבני האזורי (שהם בקיאים בעניינים אלו) על מנת להסדיר את העניין על הצד היותר טוב. (אוצר הפוסקים אבן העזר סימן סו). הרב יהודה אודסר
שאלה: סוג נטילה לדבר שטיבולו במשקה: כאשר אוכלים מאכל שטובלים אותו במשקה איזה נטילה עושים, כמו לפת לחם או נטילה לסירוגין?
תשובה: כשאוכלים מאכל שטיבולו במשקה מעיקר הדין יש ליטול ידים כמו שנוטלים לפניי אכילת לחם, ולא סירוגין. אמנם מנהג רוב האשכנזים שלא להחמיר בעניין נטילת ידים לדבר שטיבולו במשקה. הרב אברהם וסרמן
שאלה: כרטיס מועדון לבעל ואשה: כיום יש רשתות מזון שמוציאות כרטיס מועדון ללקוחות שלהם, לבעל ולאשה, ובכך הם זוכים בדברים שונים. האם בעל יכול לתת לאשתו את כרטיס המועדון שלו כדי שתשתמש בו בזמן הקניה? לכאורה זה אותו בית וסביר שהבעלים מעלה את זה בדעתו אע"פ שהוא מנפיק כרטיסים שונים לבעל ולאישה. אגב ייתכן שהוא מנפיק כרטיסים שונים לבעל ולאישה כי זה דבר רווח כמו שמצינו שלזוג יש שני חשבונות בנק שונים, אחד לבעל ואחד לאישה וכו. באם התשובה היא לא או שיש לשאול את בעלי מועדון הלקוחות, האם ניתן לחלופין לשאול את הקופאית?
תשובה: ישנם הרבה סוגים של כרטיסי מועדון ובדרך כלל נראה שאין בעיה להעביר מבעל לאישה כיוון שהם שותפים בכל דבר וכשהחנות נתנה את הכרטיס היא ידעה (ובד"כ גם היא רוצה) שזה ישמש את שני בני הזוג. אמנם במקרה שלך שבו כל אחד מכם קיבל כרטיס שונה אז נראה שיש לחנות עניין שכל אחד יקנה עם הכרטיס שלו, לכן צריך לשאול בחנות האם מותר להשתמש בכרטיס של בן הזוג או שאסור, ומותר לשאול את הקופאית את השאלה הזו כיוון שבעל החנות אמור להסביר לה את תנאי השימוש בכרטיס ואנו לא חוששים שהיא תשקר בשבילך כי "אין אדם חטא ולא לו" לכן אפשר לסמוך עליה. הרב אריאל איגרא.
שאלה: אצבע ששית מום בכהן: הייתי מבקש לדעת האם כהן שנולד עם אצבע שישית (עם עצם), פסול לכהונה?
תשובה: פסול, כפי שפסק הרמב"ם בהלכות ביאת המקדש ( פרק ח הלכה יא). המקור של הרמב"ם הוא מהגמ' בבכורות מה ע"א: "היתה בו יתרת וחתכה, אם יש בה עצם פסול, ואם לאו כשר". משמע שאם לא חתכה פסול אף אם אין בה עצם. (אולם עיין בפרוש רש"י בסוגיא שם - משמע בפשטות שחולק). הרב יאיר וסרטיל
שאלה: חיתוך בצל בכלי בשרי : הילדה שלי חתכה בצל עם סכין בשרי וקרש חיתוך בשרי, וטגנה את הבצל עם רוטב עגבניות בסיר חלבי, מה דין התבשיל והאוכל?
תשובה: דין הבצל כדין דבר בשרי ולכן אם בושל חלב בסיר החלבי 24 שעות לפני שהיא טגנה את הבצל התבשיל אסור באכילה ואם לא מותר לאכול את האוכל. בכל מקרה יש להכשיר את הסיר.
שאלה: פיצוי לשוכר בעקבות רעש: השכרתי דירה לשוכרים מזה כשנה וחצי, בשבועות האחרונים החלו לבצע עבודות בניה במגרש שכן לדירה, וכתוצאה מכך הרסו קיר שכמעט נפרץ לדירה, כמו כן צפויות עבודות בניה כולל חפירה בסלע במשך מספר חודשים, האם אני צריך לפצות השוכרים על כך, והאם יש לשוכרים טענה או תביעה כנגדי?
תשובה: בקשר לשאלתך על השכרת הדירה, בהלכה אנו רואים ששכירות נקראת קניין וכמו שבקנין יש תנאים שבהם הקונה יכול לטעון מקח טעות כיוון שיש מום במקח ולחזור בו מהמקח, כך גם שוכר יכול לטעון שזה מקח טעות ולחזור בו. אבל בחושן משפט סימן רלב רואים שרק כאשר המום היה קיים במקח בזמן הקנין הקונה יכול לבטל את המקח ואם המקח נוצר אחר כך זה כבר בעיה של הקונה ולא יכול לבטל את המקח. לכן במקרה שלך שבזמן הסכם השכירות הדירה היתה שווה את הסכום שהסכמתם עליו ורק אח"כ ירד ערכה אין לשוכר שום טענה. אמנם יש להעיר שאם זה מום בגוף הדירה ועכשיו היא לא ראויה למגורים המשכיר חייב לתקן את הדירה ואם הוא לא עושה זאת לשוכר מותר לבטל את ההסכם ולעזוב אבל משאלתך נראה שפה זה רק משהו חיצוני והדירה עדיין ראויה למגורים. הרב אריאל איגרא.
שאלה: טיפול בדשא בשביעית: האם יש בעיה לדשן דשא בשביעית? ומה לגבי כיסוח שלו כשהוא מתגבה ולא ניתן לשבת עליו (האיזורים התחתונים שלו מתייבשים ונרקבים במצב כזה.). והאם השקייה מותרת כרגיל?
תשובה: השקייה מותרת בכמות רגילה, עדיף לעשות מחשבי השקיה. דישון אפשר לתת כעת איטי תמס ולא לדשן בשביעית. כיסוח אפשרי בגובה הרגיל ככל השנים. בברכת התורה והארץ הרב יהודה הלוי עמיחי
שאלה: דיווח שעלול להוביל לפיטורין: אני עובדת בחברת סקרים כסוקרת, ומדי פעם אני רואה סוקרים שמרמים, כלומר מצלצלים לחברים ומדברים עימם זמן רב, או שמשחקים עם משחק מסויים במחשב תוך כדי העבודה ולא עושים את העבודה בנאמנות. האם יש מקום שאומר לאחראי משמרת שיעקוב אחר אותם סוקרים שמרמים ויראה איך הם עובדים? פשוט קשה לי מאד עם העניין ראיתי כבר מס אנשים מרמים, ואני לא יודעת אם מתוקף תפקידי להודיע על כזה דבר (אני לא אחראית משמרת), ואם יפטרו אותם אז זה יהיה בגללי?
תשובה: כן, זה לאפרושי מאיסורא ולמנוע הפסד ממון למערכת הזו. אם את חוששת שיתנכלו אליך, אז תעשי את זה בצורה אנונימית.
שאלה: ניעור המפה בשבת: אחרי סעודת שבת, האם מותר לנער את המפה כשעל המפה פירורי לחם, ושאריות מזון, ואם כן, האם יש הגבלה על מקום הניעור?
תשובה: אם אין במפה לחם בגודל של כזית מותר, אך אם יש על המפה כזית לחם יש להוציאו לפני הניעור.
שאלה: בדיקת הריון בשבת: האם מותר לעשות בדיקת הריון בערכה ביתית בשבת?
תשובה: מה נצבע בבדיקה?.
שאלה: רישום פיקטיבי - גזל?: האם אדם שרשום במוסד כשבעקבות הרישום מקבלים עבורו כסף מהמדינה ואינו מגיע ללימודים במקום, גוזל מהמדינה בעקבות כך?
תשובה: לכאורה כן. אולי לא מוגדר "גוזל". אך מרמה. גם המוסד שמקבל בעבורו זה לא ר.
שאלה: דיסק-און-קי בשבת: האם מותר לקחת איתי בשבת מפתח, כשלמחזיק המפתחות מחובר כונן של דיסק און קיי?
תשובה: יש לכסות את הכונן.
שאלה: שתיית יין שהובא בתוך השבת: האם שתיית יין שידוע כי הובא בחילול שבת ע"י רכב בשבת, אסורה מדאוריתא או מדרבנן?
תשובה: ביין זה ישנם מספר בעיות הלכתיות בשתייתו, אולם הם מדרבנן. (אם כי אין בזה נפקא מינא למעשה בדרך כלל). הרב שמואל הולשטיין
שאלה: סיבוכים במשפחה מעורבת: אישתי ואני נשואים כבר שנה וחצי, חלק מאחיה של אשתי אינם דתיים. בערבי שבת כאשר אנו חוזרים מבית כנסת נוצר מצב בו אנו מחכים לפחות שעה עד שכולם מגיעים ויושבים לאכול(במקרים קיצונים זה מגיע לשעתיים ופעם אחת אף לשלוש שעות), אמא של אשתי מתחננת אליהם שגיעו בזמן וגם אבא שלה אבל הם תמיד מאחרים ומצדיקים את עצמם. ניסינו לדבר עשרות פעמים ושום דבר לא עזר, הם מבטיחים להגיע בזמן הם מדברים בינהם בטלפון ואומרים לנו שהם עוד 5 דקות מגיעים אבל לוקח להם 40 דקות. בערב שבת האחרון חיכינו להם שעה ורבע עד שהם הגיעו והתארגנו ואשתי הלכה לקרוא להם מהחדר מספר לא מבוטל של פעמים (5 בערך) כאשר אחיה הצעיר ירד הוא התפרץ עלינו ועל הכפיה שלנו (למרות שגם ההורים שלה רוצים בזה) וצרח בזלזול על אשתי, החלטנו לקום וללכת כי זה היה בלתי אפשרי. יצאנו לסיבוב ואחרי חצי שעה חזרנו לאכול לבד. במשך הזמן הפחתנו את כמות השבתות שאנחנו באים כי יותר כיף לנו בבית אולם אני יודע שהמשפחה של אשתי חשובה לה מאוד ואיני רוצה שיהיה ניתוק (יש לה שתי אחיות שלא באות בכלל לשבת בגלל חוסר הכבוד). חשבנו אולי להתחיל לאכול מיד עם ההגעה מבית הכנסת אולם אמא שלה לא מוכנה שיאכלו לפני שכולם באים או לפחות הבן הבכור. כיצד עלינו לנהוג?
תשובה: תשארו בביתכם בשבתות. ורק לעיתים רחוקות תבקרו בשבת אצל הורי אשתך. ואז באותה שבת תעשו מה שהוריה מבקשים.
שאלה: סלקל רוטט חשמלי בשבת: מה דינו בשבת של כסא ("סלקל") של תינוק, אשר מצויה בו מערכת תזוזה (רטט) כדי להרגיע את התינוק, ובמידה וההורה רוצה, הוא יכול להפעיל מתג שיגרום לרטט שמופעל ע"י בטריה חשמלית. האם ניתן להזיז את הכסא בשבת כאשר הוא פועל וכאשר לא פועל? וכן במידה והכיסא לא פעל, ובמהלכה של השבת הופעל בטעות, האם מותר להניח את התינוק בסל גם במקרה שמופעל הרטט?
תשובה: אין איסור שימוש בכיסא. אם המערכת הופעלה בשוגג, כיון שזהו לכל היותר איסור דרבנן, מותר להנות מהכיסא בשבת.
שאלה: יציאה לחו"ל לצורך חיזוק בני נוער: אני מחנכת באולפנא לבנות, השנה אי"ה אני ארכז פרוייקט התנדבות מטעם הסוכנות שבו כיתתי תיצור קשר עם כיתה בת גילם מארה"ב. כחלק מהתפקיד נתבקשתי להצטרף למשלחת לארה"ב של מורות ומורים המשתתפים בפרוייקט. על מנת שאוכל להכיר טוב יותר את המורה והתלמידים איתם כיתתי תיצור קשר, אני צריכה לנסוע לחו"ל, נאמר לי שהנסיעה חשובה להצלחת הפרוייקט, כי כאשר בני נוער מחו"ל יוצרים קשר עם בני נוער מהארץ יש להם יותר מוטיבציה להגיע לארץ. וכמו כן אוכל לתת רעיונות חינוכיים להתמודדות בחינוך הדתי בגולה. האם אוכל להצטרף למשלחת, ברצוני לציין כי אני אמא לחמישה ילדים קטנים ואורך הנסיעה שמונה ימים בחנוכה?
תשובה: אם אפשר להשתתף בפרוייקט ולוותר על הנסיעה זה עדיף.
שאלה: השבת אבידה באתר אינטרנט: כבר שנים שאני נקרע סביב בעיית השבת אבידה בדורנו. אני רואה אבידה ברחוב לפחות כמה פעמים בשבוע, נניח בגד של ילד, צעצוע, עט בישיבה וכד. בראשי מהדהדות המילים מפרשתנו (כי תצא) "והתעלמת מהם?!", אך אני נאלץ להתעלם. מה אני אעשה? אכתוב מודעה בעיתון? באיזה עיתון? בכל העיתונים? הרי הכרזה על אבידה בצורה זו תעלה עשרות מונים יותר מהאבידה עצמה. בשבוע האחרון, לאחר שנים של נסיונות כושלים לעשות זאת, השקתי אתר אינטרנט שבא לפתור את הבעיה, ולהציל את ה"מצווה האבודה" השבת אבידה. מדובר בלוח מודעות שבעצם מהווה "אבן הטוען" מודרני, עם סיווגים לפי קטגוריות של מציאות, מקומות, חדרים לארועים ספציפיים (כמו חתונות, הפגנות), למוסדות ספציפיים (כמו בתי מלון, ישיבות, עסקים) וכו. כתובת האתר: www.ebood.co.il. לו יצויר שאתר זה (או שכמותו) יצליח להתפרסם מספיק, האם ניתן יהיה להסתפק בפרסום מציאה באתר, ולא לבצע פרסומים נוספים?
תשובה: בנוגע לשאלתך בענין הכרזה על אבידה דרך אתר אינטרנט: יישר כוחך על הרעיון המבורך, נפלא לשמוע על הרדיפה אחר קיום מצוות התורה והיוזמה הנפלאה. לענין עצמו. המשנה ב"מ כח. אומרת: 'עד מתי חייב להכריז, עד כדי שידעו בו שכניו דברי ר' מאיר, ר' יהודה אומר 3 רגלים ואחר הרגל האחרון 7 ימים כדי שילך לביתו שלשה ויחזור שלשה ויכריז יום אחד.' והגמ' מסבירה בדעת ר' מאיר, ש'שכניו' הכוונה, שכני מקום אבידה. ר' יהודה שהלכה כמותו, לא מסתפק בהודעה לשכני מקום אבידה אלא מצריך להודיע לכל ישראל בירושלים על האבדה, זאת כי המאבד מסתמא יעלה לרגל וישמע ההכרזה. וכך כותבת הגמ' כח: 'ת"ר בראשונה כל מי שמצא אבידה היה מכריז עליה 3 רגלים ואחר רגל האחרון 7 ימים כדי שילך לביתו שלשה ויחזור שלשה ויכריז יום אחד. משחרב ביהמ"ק שיבנה במהרה בימינו, התקינו שיהו מכריזים בבתי כנסיות ובבתי מדרשות, ומשרבו האנסים התקינו שיהו מודעין לשכניו ולמיודעיו ודיו. ת"ר אבן טוען הייתה בירושלים, כל מי שאבדה לו אבידה נפנה לשם וכל מי שמוצא אבידה נפנה לשם, זה עומד ומכריז וזה עומד ונותן סימנים ונוטלה'. יש לעיין האם ההודעה המרכזית לדעת ר' יהודה בירושלים פוטרת את המאבד מלהודיע לשכניו, או שמא בנוסף להודעה לשכניו צריך להודיע בירושלים. למעשה, צריך לפחות להודיע במקום מרכזי כדוגמת אבן הטוען, שכל מי שאבדה לו אבידה נפנה לשם. מתוך כך פסק החת"ס בשו"ת סימן קכ"ב, ובשו"ת חבצלת השרון חו"מ ח"ב סי' כ"ח שצריך לפרסם בעיתונים ע"מ לצאת ידי חובת הכרזה. אך זאת אם אכן מובטחים אנו שזהו מקום כנ"ל שכל מי שאבדה לו אבידה נפנה לשם. לכן, לגבי אתר אינטרנט למציאות, אם תיאורטית, אכן האתר יהיה מפורסם ונגיש לכל המאבדים, אולי יחשב זה כאבן הטוען ויתכן יהיה לצאת ידי חובת הכרזה דרך פרסום באתר. אך כיום, אחוזים ניכרים לא גולשים באינטרנט ואף אם גולשים אין שום הבטחה שאכן ידעו על דבר האתר הנ"ל למציאות, ולא יכנסו אליו. כמו כן, לא יתכן שכל גולש ברגע שיתחבר לאינטרנט, יצוץ לו מיד כל האבידות שנמצאו וכדומה. למעשה, כיום מעשית זה בלתי אפשרי לצאת ידי חובת ההכרזה דרך אתר האינטרנט שלך, אולי בעתיד אם המצב ישתנה. הרב אשר חג'בי.
שאלה: רכיבים לא כשרים בפורמולות סיניות: אני מטפל ברפואה סינית ובמסגרת כך מכין גם פורמולות צמחים ורואה הצלחה רבה ב"ה. ברוב המקרים אפשר להסתפק בפורמולת על טהרת הצמחים, אבל לפעמים יש חומרים לא כשרים שפשוט טובים יותר לבעיות מסוימות. (למשל לדלקות פרקים פעמים רבות משתמשים בDI LONG בסינית, או בצורתו המוכרת לנו - התולעת "שלשול"). אני בד"כ נותן את הפורמולות בצורה של טינקטורה - דהיינו הצמחים היו בתוך אלכוהול למשך כחודש לפחות, אחר כך הם עברו סינון ואז אני משתמש באלכוהול. בפורמולה ממוצעת יש כ-8 צמחים שאני מערבב את האלכוהול של הצמחים ולא את הצמחים עצמם. אז אני מבקש מהמטופל לשתות מספר טיפות מהטינקטורה בתוך כוס מים מספר פעמים ביום. ובדרך כלל זה לא טעים. 1. האם ניתן להשתמש ברכיבים לא כשרים מהחי במקרים שאינם פיקוח נפש - דלקות פרקים למשל? 2. מה הדין אם יש תחליפים צמחיים אבל הם פחות טובים?
תשובה: הנחתך שהתרופה יעילה האם הדבר מוסכם על כל הרופאים כולל המדיציניים? אם כן והתרופה אינה ראויה לאכילת כלב והמדובר בחולה שנאלץ לשכב לעתים בגלל מחלתו, יש מקילים להשתמש בתרופה כזו.
שאלה: לתקן אנשים באמצע התפילה: האם מותר לתקן באמצע התפילה שלי אנשים חברים שעושים טעויות בתפילה, כגון שוכחים לומר קטע מסוים בחגים וזמנים, או טועים בהגיה?
תשובה: באמצע שמונה עשרה אסור לדבר אף על דברים שבקדושה. במקומות אחרים, יש מקומות שניתן להפסיק, כגון בין הפרקים שסיים הללויה או שסיים ברכת קריאת שמע.
שאלה: תפקיד בית הדין שולי?: הרב השיב על השאלה מדוע נחלקים בית הדין אם יש עדות ברורה מצד העדים כי: א. עדים מעידים מה הייתה המציאות אבל עדיין יכולים הדיינים לחלוק מה הדין ההלכתי במציאות זאת. כגון: עדים שמעידים שעשו קניין מסירה בבהמה דקה על מנת לקנותה, עדיין יש מח בהלכה האם קניין זה מועיל או לאו (חושן משפט סימן קצ"ז סעיף א). וכן עדים מעידים מה הייתה המציאות, אך עדיין יש צורך לתת תוכן ופרשנות למציאות. כגון: עדים שראו שראובן נתן לשמעון מעות, אין אנו יודעים אם נתן לו מעות אלו בהלוואה או במתנה (שבועות לד. חושן משפט סימן עט סעיף ד). והדיינים צריכים לברר זאת. ורציתי לשאול כי התשובה לא מספקת. מפני שיוצא שתפקיד בית הדין שולי ואין להם כמעט מה לעשות, מכיוון שרוב הזמן עדות העדים מפורטת ומדויקת. ומה יש עוד לדון בדיני נפשות?
תשובה: ניתן ללמוד מפסקי דין רבניים (המפורסמים בספריות תורניות) מה נשאר לדון לאחר קבלת עדים. כמו כן לא תמיד יש עדים ובוודאי לא על כל פרט. הרב יהודה אודסר.
שאלה: זמן רבנו תם במצוות: מדוע בהדלקת נרות חנוכה, קריאת מגילה, קידוש בימים טובים וכו לא עושים הפוסקים כשיטת רבנו תם מצאת הכוכבים כשיטתו, אלא מצאת הכוכבים כפי שאנו נוהגים?
תשובה: ישנה מחלוקת נרחבת על זמן השקיעה בין ר"ת לבין רבים מהראשונים החולקים עליו. בפועל דעת רוב הפוסקים, וכן נוהגים היום הרוב המוחלט היא לפסוק שלא כדעתו של רבינו תם אלא על פי החולקים. הרב שמואל הולשטיין
שאלה: כהן שהתגרש בגט מקושר : האם כהן חייב להתגרש בגט מקושר, ומה קורה אם התגרש בגט רגיל האם זה עילה לפסילת הגט?
תשובה: עייני באנציקלופדיה תלמודית ערך גט מקושר, 'תקנתו' (עמ' תשכ), שהביאו שיש שאמרו שגם בזמן הזה ראוי היה לעשות מקושר, אלא שאיננו בקיאים. אבל הלכה למעשה פוסקים שלא תקנו כן בזמן הזה כלל, ולכן לא מובאות הלכות הנוגעות לגט מקושר כלל ברמב"ם טור ושו"ע, ולא מוזכר בהם כלל! הרב אחיה ליפשיץ.
שאלה: למה יורדים אל הכותל?: בפרשת שופטים כתוב, בהקשר לבית המקדש: "כי יפלא ממך דבר. וקמת ועלית אל המקום אשר יבחר ד אלקיך בו." איך אפשר להסביר את העליה כאשר מבחינה פיזית, כאשר באים לאזור הכותל - יורדים?
תשובה: ראשית פירוש "ועלית" אינו דווקא גאוגרפי אלא עניין של חשיבות שבית המקדש הוא המקום החשוב ביותר. ובכל אופן, יש הבדל בין הכותל לבית המקדש. הכותל המערבי הוא הקיר המערבי של הר הבית אבל המקדש היה על ההר עצמו. לכותל אין את קדושת הר הבית ולכן אין צריך לטבול כשבאים להתפלל שם ואילו להר הבית יש קדושה שאסור להיכנס שם ללא טבילה. הפסוק הזה מדבר על בית המקדש הנמצא על הר הבית שגם מבחינה גיאוגרפית צריך לעלות אליו.
שאלה: להתרחק מן הרשעים?: ראיתי כי כתוב שיש להתרחק מרשעים. איך זה ייתכן, האם זה לא התפקיד שלנו, לנסות לקרב אנשים יהודים שהם חלק מעמנו לתורה ולמצוות, איך זה יכול להיות שאנו מצווים להתרחק מהם?
תשובה: המדרש אומר שיעקב פחד שעשו יקח את דינה לאשה לכן החביא אותה כשנפגש עם עשו בחזרתו מחרן ומשום שלא נתן אפשרות לדינה להחזיר בתשובה את עשו נענש ונלקחה דינה על ידי שכם. ונראה מהמדרש שיעקב היה צריך לתת את בתו לעשו הרשע כדי שתחזיר אותו בתשובה אולם שואל בעל התורה תמימה היכן מצינו שאדם צריך ללכת לרשע שמא יחזירנו בתשובה והוא מסביר שיעקב היה בטוח שדינה יכולה להחזיר את עשו בתשובה אבל הוא לא רצה שעשו יחזור בתשובה ולכן נענש. לומדים מהדברים האלו שאם אדם יכול לקרב את הרשעים בתשובה ולא להתקלקל אכן זו חובתו ומותר לו להתקרב אליהם אבל אם הוא לא ברמה רוחנית גבוהה ואולי תהיה לו נפילה אין לו להתקרב אליהם אלא להתרחק מהם. לא כל מי שלא שומר מצוות הוא בגדר רשע ולא כל מי שמקיים מצוות יכול ללכת למקומות בעייתים ולהחזיר בתשובה שיש להתרחק ממנו אלא כל אחד לפי עניינו ומדרגתו.
שאלה: יעוץ גינון בשמיטה: אני אדריכלית נוף ומשמשת כיועצת גינון לבתים משותפים מטעם האגודה לתרבות הדיור. היעוץ הניתן על ידי הוא יעוץ בקווים כלליים לעיצוב הגינה הכולל עצות לשתילת צמחים שונים (לא תכנון מפורט). היעוץ אינו מחייב את ועד הבית לבצעו, וכמובן שאינו ניתן דווקא לביצוע בשנת השמיטה. האם ניתן לתת יעוץ כזה בשמיטה? האם יש חובה להזהיר את ועד הבית מפני איסורי שביעית, האם חייבים להתנות מתן יעוץ בכך שועד הבית לא יבצע לפיו איסורי שביעית, ניתן ליעץ לועדי בתים לעצב גינה ללא צמחיה (באמצעות חלוקי נחל, טוף ושברי חרס המונחים בצורות שונות) האם חובה לתת רק יעוץ כזה בשמיטה?
תשובה: אם לא ברור שהייעוץ הוא לשנת השמיטה, יש להודיע שאסור לעבד את הקרקע בשביעית, והתכנון הוא לאחר השמיטה. אין חובת התנייה שלא יעשו בשביעית. אם ברור שהאדם או הוועד רוצה לעשות בשביעית, והם שותלים וזורעים בגינה כבר כעת, הרי זה חשוד על השביעית ואין לתת לו תכנון זה. בברכת התורה והארץ הרב יהודה הלוי עמיחי
שאלה: משיח יבוא בלילה?: שמעתי שהמשיח לא יכול לבוא בלילה, האם הדבר נכון?
תשובה: הגמרא במסכת שבועות דף ט"ו לומדת כי המקדש לא ייבנה בלילה. (ועיין ברש"י במסכת ראש השנה דף ל עמוד א). בקרוב בעז"ה! הרב שמואל הולשטיין
שאלה: החלפה בין הנעליים בצום: ראיתי במס תענית שרב מסוים החליף בין נעל ימין לשמאל בצום שאסור בנעילת הסנדל. האם הדבר מועיל בימינו או יש אלטרנטיבה אחרת בצום כזה?
תשובה: אם מדובר בצום שאסור בנעילת הסנדל כמו יו"כ וט"ב צריך לנעול דוקא נעל בד וכדו', ולא מועיל תיקון זה. ואם מדובר בשאר הצומות שנעילת הסנדל מותרת אז מותר לנעול נעלים כרגיל.
שאלה: הקב"ה לא רוצה גמילות חסדים?: מה איכפת לקב"ה שאני אעשה מצוות? מה מפריע לו שאני אקיים מצוות? למה הוא עושה ממני צחוק? "יושב בשמים ישחק". אני כונן של מד"א ורודף צדקה וחסד מאז שאני זוכר את עצמי. משום מה, בורא העולם מנסה להראות לי שממש לא מעניין אותו גמילות החסדים שלי. הוא מזמין אירועים ליד הבית שלי. כשאני לא בבית. והאירועים שאני כן יוצא אליהם. מתגלים הרבה פעמים כקריאות שווא. במהלך השבת לא קיבלתי "קריאות" לאיתורית שלי, אך במוצ"ש, כשנסעתי מחוץ לעיר, פיספסתי מספר קריאות חירום, שכולם היו בסביבת הבית שלי! נסעתי להתבודד בלילה בפארק הלאומי, לדבר עם ה על העניין הזה. שאלתי, התפללתי, בכיתי. וכמה דקות אחרי שהגעתי הביתה מהפארק. קיבלתי קריאת חירום ליד הפארק הלאומי. ואני שואל - מה מפריע לקב"ה שאני אקיים מצוות? רע לו עם זה? רע לו שאני חפץ חסד? אולי אני לא חוזר בתשובה, אך אני מחזר אחרי תשובה כבר הרבה זמן.
תשובה: אני לא ברמה שלך. אין לי קשר ישיר עם הקב"ה. אין אני יודע מה כוונותיו כלפיך. אולם ברור לי שהוא לא מרויח מכך שהוא "מתעלל" בך. אני יודע שהקב"ה אוהב צדק ואוהב להטיב. יש דרכים רבות לקב"ה כיצד להטיב עימנו. לא תמיד זה לפי מה שאנו מתכננים. זהו ענין הניסיון. הניסיון הוא להצליח לעשות טוב גם לא לפי התוכניות שלנו. הקב"ה לא לא תולה את ההתקדמות שלנו בתוצאות של מה שאנו עושים אלא במאמץ שאנו מוכנים לעשות. הקב"ה מצרף מחשבה טובה למעשה. אם אתה ורצה לעשות טוב ואתה מוכן לעשות חסד גם לא היה צורך בפועל למעשה שלך הנכונות שלך לגמול חסד נחשבת כאילו עשית בפועל את החסד. כך שאל תדאג, מבחינת המצוות אתה מסודר. כל נכונות מצידך לעשות חסד נחשב כאילו עשית. המציאות שאתה מתאר היא מרגיזה אולם אני מציע שתיקח את הדברים בפרופורציה. היו נסיונות שהיה בהם קושי גדול יותר. למשל נסיון שהיה לאברהם אבינו בעקידה היה ניסיון שקשה לקלוט אותו בכלים האנושיים שלנו. בכל אופן אנו מבינים שמהנסיון אברהם הרויח מעלה רוחנית גדולה שלא יכל להגיע אליה ללא הנסיון. זהו ענין הנסיון הגדול וזהו הנסיון הבינוני שיש לך.
שאלה: מצווה להשמיד עם?: אנחנו מתייחסים להשמדת האינדיאנים באמריקה על-ידי הלבנים כאל השמדת עם וכך גם אל הטבח שמתרחש בימינו ברואנדה ולמה שקרה בשטחה של יגוסלביה לשעבר, בין הסרבים לקרואטים ולבוסנים. כיצד ייתכן שהתורה מצווה על יהודים להשמיד את העמים מסביבם ולרשת את עריהם, איך יכול חייל לחזור הביתה נורמלי ובריא בנפשו אחרי שהשתתף בפעולה של השמדת עם שלם, נשים וילדים? אני מבינה את הנימוק כדי שלא נלמד מדרכיהם של עובדי האלילים, אבל האם האחריות שלא ללמוד מהם אינה מוטלת עלינו? מדוע יש צורך להשמיד עם שלם רק מסיבה זו? אני מאד מבולבלת, בעיקר לאור העובדה שאני נכדה לניצולי שואה?
תשובה: התורה לא ציותה להשמיד עמים לשם השמדה, אותם עמים שנצטוינו לאבדם היו עמים בעלי דיעות ומידות מושחתות שעלולות להרוס את כל חיי החברה. והם היו דבוקים כל כך בדרכים המקולקלות שהתורה ונותנה שהוא יוצר האדם ידעו שאין סיכוי לחנכם. כך ראינו שכאשר הושחת המין האנושי הביא הקב"ה מבול על הארץ ובכל זאת הציל את נוח ובניו שלא היו מקולקלים. ראינו גם כי ום ועמורה שהיו ידועים לשמצה ושמם יצא לדיראון עולם אמר הקב"ה לאברהם כי אם ימצא שם עשרה צדיקים לא יהרוס את העיר. מכאן שאם חיל הורג אנשים מושחתים ביותר אין זה משפיע על ירידה מוסרית להיפך זהו המוסר המתוקן. כשם שמי שהרג את מנהיגי הנאצים עשה טובה לאנושות כולה ולא להיפך. אם היינו יודעים שהיטלר ימ"ש ינהיג רשעות איומה כל כך בעולם האם לא היינו רואים כמעשה חסד את מי שיאבד אותו מהעולם ויציל במותו מליוני אנשים? בודאי שמשפטו של הבורא הוא הישר כי אין כמוהו מכיר באמת את הטוב ואת הרע.
שאלה: נדר בשעת כעס: בשעת כעס גדולה נדרתי שלא להתפלל יותר, ובלבי לא הייתי שלם ואף התחרטתי מהר על כך. האם הנדר תופס ואיני יכול להתפלל?
תשובה: אתה חייב להתפלל, אך קודם עליך להתיר את הנדר שנדרת.
שאלה: ויטמינים ללא כשרות בהריון: הרב השיב לגבי לקיחת ויטמינים ללא כשרות כי "מי שזקוק לויטמינים עקב מצב בריאותו יכול לסמוך על כך שהויטמנים אינם ראויים לאכילה ובולעים אותם". האם אישה בהריון שהרופא אמר לה כי עליה לקחת ויטמנים לחיזוק הגוף, גם כלולה בהגדרה שלעיל, וכן האם זה חל גם על ברזל?
תשובה: ברזל נחוץ. יש לשאול את הרופא מה נחוץ.
שאלה: נטילת מזוזות ללא יכולת קביעה: נכנסתי לדירה פנויה שהייתה בבעלות דודה שלי. סיכמנו שאשהה שם לתקופה שלא עולה על מספר חודשים בודדים ובמידה והיא תמצא שוכר לדירה או קונה, אני אפנה את הדירה. דודה שלי לא גבתה ממני שכר דירה. אני שילמתי הוצאות שוטפות כגון ארנונה, מים וחשמל. בדירה לא היו כלל מזוזות. לכן, עם כניסתי לדירה קבעתי 3 מזוזות. סה"כ השתמשתי בדירה תקופה של חודש וחצי בה שהיתי פיזית. לאחר מכן, חפציי היו מאוכסנים שם לתקופה נוספת של חודש וחצי. האם אני יכולה ליטול עמי את המזוזות? אני שואלת כי אני לא יכולה לקבוע אותן במקום אחר מפני שאני חוזרת לבית הוריי. האם אוכל לאפסן אותן תקופה מסויימת עד שאעבור דירה או עד שאשכור משרד, הקודם מבין שתי האפשרויות?
תשובה: הכלל הוא שאם לא ישלמו לך על המזוזות אינך צריכה להשאיר אותם בחינם בדירה. אך צריך לקחת אותם ולקבוע אותם בדירה החדשה, שלא תתבטל המצווה. זו שיטת הגאונים שאומרים שמה שמוזכר בתלמוד שלא לוקחים מזוזות בגלל מזיקים וסיבות אחרות, זה כי עלות מזוזה בדורות הקודמים היתה נמוכה. אבל היום שעלות מזוזה יקרה, לא חייבים להשאיר בחינם, אלא לוקחים וקובעים בדירה החדשה. במקרה שלך שאינך עוברת לדירה, תשאירי את המזוזות ותגידי לבעלת הבית שאינך מוותרת על המזוזות, אך את משאירה אותם כי אין לך היכן לקבוע אותם, ובהזדמנות שתהיה לך, תקחי אותם.
שאלה: תחושה של חילול שבת: אנחנו גרים בבית משותף שבו חדר מדרגות משותף, כל שבת יש לנו בעיה, כי השכנה שלנו, בחורה צעירה כבת 25 יוצאת מהדירה לחדר המדרגות מדי פעם, מדליקה סיגריה ומעשנת מדי פעם בפעם. אבי ואני סובלים כל הזמן מריחות הסיגריות שהיא מעשנת בשבת כאשר אנו נאלצים לרדת ולעלות במדרגות בשבת קודש בדרכנו לבית הכנסת וחזרה. כיצד ניתן למנוע מצב זה של חילול שבת קודשנו?
תשובה: אין לי פתרונות אליכם. אם אפשר לדבר איתה על הקושי שלכם זו הדרך. תקפידו בדיבור לא לדבר עליה ועל הצרכים שלה. תדברו על הצרכים שלכם. תסבירו לה שאינכם רוצים לחדור לחייה הפרטיים, אולם חדר המדרגות הינו רכוש משותף שראוי בו להתחשב ברגשות של כולם. אם זה יועיל אזי הרווחתם. אם לא אזי קבלו את היסורים האלו כדרך של להתיסר עם עם ישראל כל עוד שלא חזר כולו בתשובה. שנה טובה.
שאלה: תפילת מנחה גדולה מול קטנה: מה המיוחד בתפילת מנחה גדולה ממנחה קטנה, או תפילה בפלג המנחה. האם עדיף להתפלל מנחה גדולה בזמנה ביחיד או להתפלל במניין בפלג המנחה, או אפילו לאחר שקיעת החמה? אציין כי אני רגיל שנים רבות להתפלל מנחה גדולה בזמנה כולל כולל הנחת תפילין ותחנונים.
תשובה: בשאלתך אתה יוצא מנקודת הנחה שמנחה גדולה עדיפה, אולם באמת שלהיפך הוא. דהנה בענין מנחה גדולה ומנחה קטנה איזה מהן עדיפא ישנה מחלוקת גדולה בדברי רבותינו הראשונים. דעת הרי"ף בתשו' (סי' ש"כ) פסק שלכתחילה יש להתפלל מנחה גדולה, שהוא משש שעות ולמעלה. וכ"פ הרא"ש, הריטב"א ורבינו סעדיה גאון ועוד ראשונים, והטעם שזריזין מקדימים. אולם מרן השו"ע (סי' רל"ג) פסק כדעת הרמב"ם שלכתחילה יש להתפלל מנחה קטנה שהיא מתשע שעות ומחצה ועד הלילה. ובספר שלמי ציבור תמה על מנהג העולם שנוהגים היפך דעת מרן ומתפללים מנחה גדולה. לכן להלכה עדיף להתפלל מנחה קטנה, אולם בני ישיבות שזמן התפילה בישיבה הוא מנחה גדולה וכדו' יתפלל כמנהג מקומם.
שאלה: מעשר כספים לתמיכה בבנים: האם אפשר להשתמש בחלק מכספי מעשר כדי לתמוך בבנים נשואים שיכולים להתפרנס, אבל כרגע בגלל שהם שקועים בלימודי חול אין להם הכנסות, והאם אפשר להשתמש בחלק מכספי מעשר לתמוך בבן נשוי שעוסק בהוראה תורנית. המסגרת התורנית שהוא בחר לעבוד בה נמצאת ביישוב יוקרתי ולכן הכנסתו לא מספיקה למימון שכר הדירה. העקרון המשותף לשתי השאלות הוא שמדובר בתמיכה בבנים שעקרונית מסוגלים לממן את עצמם, אבל כרגע, מתוך בחירה שלהם הם נמצאים במצוקה כלכלית. האם אפשר לסייע להם בכספי מעשר כספים במקום שיצטרכו ליטול הלוואות וכד. או שנסייע להם בכספינו שלא ממעשר כספים, אציין כי אין כוונה שכל כספי המעשר ישמשו לצרכי הבנים, ברור לנו שיש להפריש גם כספים עבור נזקקים אחרים?
תשובה: ניתן לפרנס את הילדים ממעשר כספים כיון שזו תמיכה באפשרות הלומד לימודי חול להתפרנס והרי זו מצות צדקה לדאוג לאפשרות להתפרנס. ודאי כשמדובר במי שלומד תורה שמצוה להחזיק בידו. (ע"פ ש"ך יו"ד סימן רמט סעיף קטן ג). הרב אברהם וסרמן
שאלה: הגנן דורש כסף בשמיטה: אני גר בבית משותף אשר מתוחזק ע"י קבלן. לקראת שנת השמיטה הבעל"ט יצרתי קשר עם הקבלן וביקשתי שהגנן יתייעץ עימי לפני כל פעולה שהוא עושה בגינה המשותפת, אך לצערי הקבלן סירב. לחילופין ביקשתי לשלם רק על ניקיון המדרגות והלובי, אך גם לזאת לא הסכים הקבלן. מה עלי לעשות?
תשובה: א. כדאי להודיע ברבים שהכסף שאתה משלם רצונך שילך רק לנקיונות ואחזקה, ולא לגינה. ב. כדאי להודיע ברבים שאין רצונך שיעבדו בחלק שלך בגינה, ואם עובדים הרי זה כנגד רצונך. ג. כדאי להפקיר את חלקך בגינה למרות שפעולה זו לא עוזרת משפטית. בברכת התורה והארץ הרב יהודה הלוי עמיחי